

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ແຂວງຫລວງພະບາງ

ສະຫະພັນແມ່ຍິງແຂວງ ເລກທີ\_\_\_\_\_\_\_\_\_/ສຍຂ

 ຫລວງພະບາງ, ວັນທີ 22/08/2017

**ໃບສະເໜີ**

 **ຮຽນ: ທ່ານຫົວໜ້າສະຖາບັນຍຸຕິທຳພາກເໜືອ.**

 **ທີ່ເຄົາລົບ ແລະ ນັບຖືຢ່າງສູງ.**

 ເລື່ອງ: ຂໍຕົວເລກນະໂຍບາຍ ເຂົ້າຮຽນຢູ່ສະຖາບັນຍຸຕິທຳພາກເໜືອ.

* ອີງໃສ່ ແນວທາງນະໂຍບາຍຂອງພັກ-ລັດ ທີ່ມີຕໍ່ພະນັກງານ.
* ອີງໃສ່ ຄວາມມັກຂອງຜູ້ກ່ຽວ ທີ່ຢາກສຶກສາຮໍ່າຮຽນທາງດ້ານກົດໝາຍ.

 ດັ່ງນັ້ນ, ຂ້າພະເຈົ້າຊື່ ແລະນາມສະກຸນ ນາງ ບົວສອນ ໄຊຍະໄຊ ອາຍຸ 41 ປີ, ຕຳແໜ່ງ ຮອງປະທານສະຫະພັນແມ່ຍິງ ແຂວງຫລວງພະບາງ.

ຈື່ງໄດ້ຮຽນສະເໜີມາຍັງທ່ານ ຫົວໜ້າສະຖາບັນຍຸຕິທຳພາກເໜືອ ເພື່ອຂໍຕົວເລກນະໂຍບາຍ ໃຫ້ແກ່ຫລານຊາຍ. ຊື່ແລະນາມສະກຸນ ທ້າວ ບຸນທີ ມະນີວົງ, ວັນເດືອນປີເກີດ 11/08/1998, ບ້ານເກີດ ດອນຕັນ, ເມືອງຊຽງຮ່ອນ, ແຂວງໄຊຍະບູລີ. ບ້ານຢູ່ປະຈຸບັນ ໃໝ່ໜອງຊາງ, ເມືອງຊຽງ ຮ່ອນ, ແຂວງໄຊຍະບູລີ. ຮຽນຈົບມັດທະຍົມສຶກສາຕອນປາຍ ມ.7 ສົກຮຽນ 2015-2016. ຊຶ່ງຜູ້ກ່ຽວ ມັກທາງດ້ານກົດໝາຍ.

ດັ່ງນັ້ນ, ຈຶ່ງໄດ້ຮຽນມາຍັງທ່ານ ຊ່ວຍຄົ້ນຄ້ວາພິຈາລະນາ ຕາມຄວາມເໝາະສົມດ້ວຍ.

 **ຫົວໜ້າຫ້ອງການສະຫະພັນແມ່ຍິງແຂວງ**

**ບົດລາຍງານ**

ການປະຕິບັດໂຄງການ ຮ່ວມມືລະຫວ່າງ ສູນກາງສະຫະພັນແມ່ຍິງລາວ

ແລະ ກະຊວງສະເໝີພາບ ບົດບາດຍິງ-ຊາຍ ແລະ ຄອບຄົວ ຈາກ ປະເທດ ສ. ເກົາຫລີ ໃນໂຄງການ

“ ສົ່ງເສີມຝຶກອົບຮົມສູນກາງສະຫະພັນແມ່ຍິງ ເພື່ອສ້າງຄວາມສາມາດດ້ານວິຊາຊີບແມ່ຍິງ ສໍາລັບປີ 2017 “

**ຮຽນ:** ທ່ານເຈົ້າແຂວງໆ ຫລວງພະບາງ ທີ່ເຄົາລົບ ແລະ ນັບຖືເປັນຢ່າງສູງ.

**ເລື່ອງ:** ລາຍງານການປະຕິບັດໂຄງການ ຮ່ວມມືລະຫວ່າງ ສູນກາງສະຫະພັນແມ່ຍິງລາວ ແລະ ກະຊວງ ສະເໝີພາບ

 ບົດບາດຍິງ-ຊາຍ ແລະ ຄອບຄົວ ຈາກ ປະເທດ ສ. ເກົາຫລີ ໃນໂຄງການ “ ສົ່ງເສີມຝຶກອົບຮົມສູນກາງສະ

 ຫະພັນແມ່ຍິງ ເພື່ອສ້າງຄວາມສາມາດດ້ານວິຊາຊີບແມ່ຍິງ ສໍາລັບປີ 2017 ’’

* ອີງໃສ່ແຈ້ງການຂອງກະຊວງ ແຜນການ ແລະ ການລົງທຶນ ສະບັບເລກທີ 1035 / ຜທ.ຮມ-ອປອ.05 ລົງວັນທີ 19 ພຶດສະພາ (05) 2017.
* ອີງໃສ່ເອກະສານອະນຸມັດງົບປະມານໂຄງການຊ່ວຍເຫລືອຂອງກະຊວງສະເໝີພາບ ບົດບາດຍິງ-ຊາຍ ແລະ ຄອບຄົວ ສ. ເກົາຫລີ ໃຫ້ສູນກາງສະຫະພັນແມ່ຍິງລາວປະຈໍາ ປີ 2017.

ປະທານສະຫະພັນແມ່ຍິງແຂວງ ຂໍຖືເປັນກຽດຮຽນມາຍັງທ່ານເຈົ້າແຂວງໆ ຫລວງພະບາງ ເພື່ອລາຍງານໃຫ້ ທ່ານຊາບວ່າ ແຕ່ປີ 2008 – 2016 ທາງສະຫະພັນແມ່ຍິງແຂວງໄດ້ຮັບໂຄງການຊ່ວຍເຫລືອຈາກອົງການ ອາຟີດາ ( APHEDA ) ໂດຍຜ່ານສູນກາງສະຫະພັນແມ່ຍິງລາວ ມາປະຕິບັດໂຄງການ ຝຶກອົບຮົມວິຊາຊີບໃຫ້ແມ່ຍິງຜູ່ ດອ້ຍໂອກາດ ເພື່ອການມີວຽກເຮັດງານທໍາ ຊຶ່ງໄດ້ຝຶກອົບຮົມວິຊາຕັດຫຍິບ, ເສີມສວຍ, ປຸງແຕ່ງອາຫານ, ແສ່ວດິ້ງ, ປູກຜັກປອດສານພິດ ແລະ ລ້ຽງສັດປີກ ໃຫ້ແມ່ຍິງຜູ່ດອ້ຍໂອກາດຢູ່ 12 ເມືອງ. ຈາກການປະເມີນຜົນສໍາເລັດຂອງ ໂຄງການດ່ັງກ່າວໄດ້ເຮັດໃຫ້ແມ່ຍິງໄດ້ມີອາຊີບທີ່ໝັ້ນທ່ຽງສາມາດຫາລາຍໄດ້ເຂົ້າສູ່ຄອບຄົວ ແລະ ເປັນການປະ ກອບສ່ວນເຂົ້າໃນແຜນລຶບລ້າງຄວາມທຸກຍາກຂອງເມືອງ, ຂອງແຂວງ. ມາຮອດປະຈຸບັນການພັດທະນາສີມືແຮງ ງານ ເພື່ອປະກອບອາຊີບຍັງມີຄວາມເໝາະສົມຢູ່ແຕ່ລະທອ້ງຖິ່ນ ແລະ ເອື້ອຍນອ້ງແມ່ຍິງກໍ່ຍັງມີຄວາມຕອ້ງການ. ສະນັ້ນ ທາງສູນກາງສະຫະພັນແມ່ຍິງລາວ ຈຶ່ງໄດ້ຍາດແຍ່ງທຶນຈາກກະຊວງ ສະເໝີພາບ ບົດບາດຍິງ-ຊາຍ ແລະ ຄອບຄົວ ສ. ເກົາຫລີ ມາສືບຕໍ່ຝຶກອົບຮົມວິຊາຊີບຢູ່ແຂວງ ຫລວງພະບາງ, ໄລຍະໂຄງການ 2 ປີ (2017-2019). ກິດຈະກໍາມີ: ສອ້ມແປງສູນຝຶກອົບຮົມ, ສະໜອງອຸປະກອນຝຶກອົບຮົມ, ຝຶກອົບຮົມວິຊາຕັດຫຍິບ, ເສີມສວຍ. ສໍາລັບປີ 2017 ໄດ້ຮັບງົບປະມານ 16,369.26 USD.

ການຈັດຕັ້ງປະຕິບັດໂຄງການແມ່ນ ກະຊວງແຜນການ ແລະ ການລົງທຶນ ຄຸ້ມຄອງໂດຍກົງ, ສູນກາງສະຫະພັນ ແມ່ຍິງລາວຈັດຕັ້ງປະຕິບັດໂຄງການ, ມີໜ້າທີ່ ລົງຊຸກຍູ້, ຕິດຕາມ, ກວດກາ, ປະເມີນຜົນການຈັດຕັ້ງປະຕິບັດ ໂຄງການຮ່ວມກັບຜູ່ຕາງໜ້າໂຄງການທີ່ປະຈໍາຢູ່ສູນກາງສະຫະພັນແມ່ຍິງລາວເປັນແຕ່ລະໄລຍະຢູ່ກຸ່ມເປົ້າໝາຍໂຄງການຄື: ສູນອົບຮົມ ແມ່ຍິງລາວ, ສູນຝຶກອົບຮົມວິຊາຊີບສະຫະພັນແມ່ຍິງແຂວງ ຫລວງພະບາງ.

ສະນັ້ນຈຶ່ງຮຽນມາຍັງທ່ານ ເພື່ອລາຍງານຢ່າງເປັນທາງການ ແລະ ຂໍຈັດຕັ້ງປະຕິບັດບັນດາກິດຈະກໍາທີ່ກ່າວມາ ຂ້າງເທິງໃຫ້ສໍາເລັດຕາມຄາດໝາຍທີ່ວາງໄວ້.

ຮຽນມາຍັງທ່ານດ້ວຍຄວາມເຄົາລົບ ແລະ ນັບຖືເປັນຢ່າງສູງ.

 **ປະທານສະຫະພັນແມ່ຍິງແຂວງ**